CELEX: 52017PC0072
Language: sl
Date: 2017-02-06
Title: Predlog SKLEP SVETA o stališču, ki se sprejme v imenu Evropske unije na šestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 6.2.2017
            COM(2017) 72 final
            2017/0026(NLE)
            Predlog
            SKLEP SVETA
            o stališču, ki se sprejme v imenu Evropske unije na šestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971 
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Komisija ZN za droge (v nadaljnjem besedilu: CND) redno spreminja seznam snovi, ki so priložene Enotni konvenciji Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija ZN iz leta 1961)
                  1
               , in Konvenciji ZN o psihotropnih substancah iz leta 1971 (v nadaljnjem besedilu: Konvencija ZN iz leta 1971)
                  2
                na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog. 
            
            
               Vse države članice EU so podpisnice Konvencije ZN iz leta 1961 ter Konvencije ZN iz leta 1971. Unija ni podpisnica konvencij. 
            
            
               CND je komisija Ekonomskega in socialnega sveta ZN (v nadaljnjem besedilu: ECOSOC) in njene naloge in pristojnosti so med drugim določene v Konvenciji ZN iz leta 1961 in Konvenciji ZN iz leta 1971. Sestavljen je iz 53 držav članic ZN, ki jih izvoli ECOSOC. Med članicami CND z glasovalno pravico je trenutno 12 držav članic
                  3
               . Unija ima v CND status opazovalke. 
            
            
               Svetovna zdravstvena organizacija je 2. decembra 2016 generalnemu sekretarju ZN priporočila
                  4
               , naj v tabele konvencij doda deset novih snovi. Samo ena od teh snovi, tj. MDMB-CHMICA, je že v postopku za uvedbo nadzornih ukrepov na ravni EU. Komisija je na podlagi poročila o oceni tveganja Evropskega centra za spremljanje drog in zasvojenosti z drogami (v nadaljnjem besedilu: EMCDDA), pripravljenega v skladu z določbami člena 6(2), (3) in (4) Sklepa Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi
                  5
               , 31. avgusta 2016 predložila predlog za uvedbo nadzornih ukrepov na ravni EU za MDMB-CHMICA
                  6
               .
            
            
               Spremembe tabel Konvencije ZN iz leta 1961 ter Konvencije ZN iz leta 1971 neposredno vplivajo na področje uporabe prava Unije na področju nadzora nad drogami za vse države članice. Člen 1 Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  7
                določa, da so za namene tega okvirnega sklepa „prepovedane droge“ vse snovi, zajete bodisi s Konvencijo ZN iz leta 1961 bodisi s Konvencijo ZN iz leta 1971. Okvirni sklep 2004/757/PNZ se zato uporablja za snovi, naštete v tabelah Konvencije ZN iz leta 1961 in Konvencije ZN iz leta 1971. Zato vse spremembe tabel, priloženih k tema konvencijama, neposredno vplivajo na skupna pravila EU in spreminjajo njihovo področje uporabe v smislu člena 3(2) PDEU. To velja ne glede na to, ali je za zadevno snov že uveden nadzor na ravni EU na podlagi Sklepa Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi.
            
            
               Države članice bi se morale s skupnim stališčem v Svetu pripraviti na zasedanje CND, kadar se skliče, da se sprejme odločitev o vključitvi snovi v tabele. To stališče bi morale zaradi omejitev statusa opazovalke Unije izraziti države članice, ki so trenutno članice CND, pri čemer nastopijo skupaj v interesu Unije v okviru CND. Unija, ki ni pogodbenica Konvencije ZN iz leta 1961 niti Konvencije ZN iz leta 1971, v CND ne glasuje.
            
            
               V ta namen Komisija predlaga, da se sprejme stališče v imenu Evropske unije, ki bi se zastopalo na šestdesetem zasedanju CND na Dunaju od 13. do 17. marca 2017 o vključitvi snovi v tabele v okviru Konvencije ZN iz leta 1961 ter Konvencije ZN iz leta 1971. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Pravna podlaga za ta predlog je člen 83(1) v povezavi s členom 218(9) Pogodbe o delovanju Evropske unije (v nadaljnjem besedilu: PDEU).
               
               
                  Člen 83(1) PDEU opredeljuje nedovoljeni promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami. 
               
            
            
               Člen 218(9) PDEU se uporablja ne glede na to, ali je Unija članica organa ali pogodbenica obravnavanega sporazuma. CND je „organ, ustanovljen s sporazumom,“ v smislu tega člena glede na to, da je organ, ki so mu dodeljene posebne naloge v okviru Konvencije ZN iz leta 1961 in Konvencije ZN iz leta 1971. 
            
            
               Sklepi CND o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo ZN iz leta 1961 in Konvencijo ZN iz leta 1971 so sklepi CND samodejno zavezujoči, razen če pogodbenica ne predloži sklepa za pregled ECOSOC-u v ustreznem roku
                  8
               . Sklepi ECOSOC-a so dokončni. Sklepi CND o vključitvi v tabele imajo tudi pravne učinke v pravnem redu EU v skladu s pravom Unije, in sicer z Okvirnim sklepom 2004/757/PNZ. Spremembe tabel Konvencije ZN iz leta 1961 ter Konvencije ZN iz leta 1971 neposredno vplivajo na področje uporabe tega pravnega akta EU.
            
            
               
                  Načelo neobveznega sodelovanja
               
               
                  V skladu s členom 10(4) Protokola (št. 36) o prehodni ureditvi, ki je priložen k Pogodbama, je Združeno kraljestvo poslalo uradno obvestilo, da ne sprejema polne pristojnosti Komisije in Sodišča v zvezi z akti na področju policijskega in pravosodnega sodelovanja v kazenskih zadevah, sprejetimi pred začetkom veljavnosti Lizbonske pogodbe. Zato se Okvirni sklep 2004/757/PNZ in Sklep Sveta 2005/387/PNZ ne uporabljata več za Združeno kraljestvo od 1. decembra 2014
                     9
                  . 
               
               
                  Ker sklepi CND o vključitvi v tabele ne vplivajo na skupna pravila na področju nedovoljenega prometa s prepovedanimi drogami, ki so za Združeno kraljestvo zavezujoča, navedena država članica ne sodeluje pri sprejetju sklepa Sveta o določitvi stališča, ki ga je treba sprejeti v imenu Unije ob sprejetju takšnih sklepov o vključitvi v tabele. 
               
            
         
         
            
               
                  •
                        Subsidiarnost
               
            
            
               Ni relevantno.
            
            
               
                  •
                        Sorazmernost
               
               
                  Predlog je sorazmeren in ne presega tistega, kar je potrebno za doseganje ciljev, ker obravnava nove psihoaktivne snovi, ki zadevajo Unijo.
               
            
            
               •Izbira instrumenta
            
            
               
                  Člen 218(9) PDEU zahteva, da Svet sprejme sklep o določitvi stališča, ki se v imenu Unije zastopa v organu, ustanovljenem z mednarodnim sporazumom.
               
            
            
               2017/0026 (NLE)
            
            
               Predlog
            
            
               SKLEP SVETA
            
            
               o stališču, ki se sprejme v imenu Evropske unije na šestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971 
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (v nadaljnjem besedilu: ZN) o mamilih iz leta 1961
                  10
               , kakor je bila spremenjena s Protokolom iz leta 1972
                  11
               , je začela veljati 8. avgusta 1975. 
            
            
               (2)V skladu s členom 3 Enotne konvencije ZN o mamilih iz leta 1961, kakor je bila spremenjena s Protokolom iz leta 1972, se lahko Komisija ZN za droge odloči in doda snovi v tabele iz navedene konvencije. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
            
            
               (3)Konvencija ZN o psihotropnih substancah iz leta 1971 je začela veljati 16. avgusta 1976.
            
            
               (4)V skladu s členom 2 Konvencije ZN o psihotropnih substancah iz leta 1971 se lahko Komisija ZN za droge na podlagi priporočil SZO odloči in doda snovi na tabele iz navedene konvencije ali jih z njega črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno. 
            
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami za vse države članice. Okvirni sklep Sveta 2004/757/PNZ
                  12
                se uporablja za snovi, naštete v tabelah, priloženih k Enotni konvenciji ZN o mamilih iz leta 1961 in h Konvenciji ZN o psihotropnih substancah iz leta 1971. Zato vse spremembe tabel, priloženih k navedenima konvencijama, neposredno vplivajo na skupna pravila Unije in spreminjajo njihovo področje uporabe v skladu s pomenom iz člena 3(2) Pogodbe o delovanju Evropske unije.
            
            
               (6)Komisija ZN za droge bi morala na šestdesetem zasedanju od 13. do 17. marca 2017 na Dunaju sprejeti sklepe glede vključitve desetih novih snovi v tabele konvencij. 
            
         
         
            
               (7)Unija ni pogodbenica zadevnih konvencij ZN. Ima status opazovalke v Komisiji ZN za droge, v kateri ima trenutno 12 držav članic glasovalno pravico. Zato bi moral Svet te države članice pooblastiti, da izrazijo stališče Unije o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971, saj odločitve o dodajanju novih snovi v tabele konvencij spadajo v izključno pristojnost Unije. 
            
            
               (8)SZO je 2. decembra 2016 generalnemu sekretarju ZN priporočila, naj v Tabelo I Enotne konvencije ZN o mamilih iz leta 1961, kakor je bila spremenjena s Protokolom iz leta 1972, doda dve novi snovi, in osem novih snovi v Tabelo II Konvencije ZN o psihotropnih substancah iz leta 1971.
            
            
               (9)Strokovni odbor za odvisnost od drog SZO ocenjuje, da je U-47700 (3,4-dikloro-N-(-N-metil-benzamid 2-dimetilamino-cikloheksil)) spojina, ki jo je mogoče zlorabiti podobno kot opioide, za katere je uveden nadzor, kot sta morfij in AH-7921, ki sta vključena v Tabelo I Enotne konvencije ZN o mamilih iz leta 1961, ter ima lahko podobne škodljive učinke. Evidenc o njegovi terapevtski uporabi ni, zaradi njega pa so nastale smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko postane javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se U-47700 uvrsti v Tabelo I Enotne konvencije ZN o mamilih iz leta 1961. 
            
            
               (10)U-47700 spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ
                  13
               . U-47700 je bil odkrit v štirinajstih državah članicah Unije. Je v prosti prodaji na trgu. Povezan je z resnimi neželenimi dogodki, vključno s smrtmi, in je predmet opozorila, povezanega z javnim zdravjem, ki je bil objavljen v sistemu zgodnjega opozarjanja Unije.
            
            
               (11)Zato bi morale države članice Unije zavzeti stališče, da se U-47700 doda v Tabelo I Enotne konvencije ZN o mamilih iz leta 1961.
            
            
               (12)Strokovni odbor za odvisnost od drog SZO ocenjuje, da je butirfentanil (N-fenil-N-[1-(2-feniletil)-4-piperidinil]butanamid) spojina, ki jo je mogoče zlorabiti podobno kot opioide, za katere je uveden nadzor, kot sta morfij in fentanil, ki sta vključena v Tabelo I Enotne konvencije ZN o mamilih iz leta 1961, ter ima lahko podobne škodljive učinke. Lahko se pretvori tudi v fentanil. Evidenc o njegovi terapevtski uporabi ni, zaradi njega pa so nastale smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se butirfentanil uvrsti v Tabelo I Enotne konvencije ZN o mamilih iz leta 1961. 
            
            
               (13)Butirfentanil spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. Butirfentanil je bil odkrit v šestih državah članicah Unije. Je v prosti prodaji na trgu. Povezan je z resnimi neželenimi dogodki, vključno z odkritjem najmanj enega smrtnega primera, in je predmet opozorila, povezanega z javnim zdravjem, ki je bil objavljen v sistemu zgodnjega opozarjanja Unije. 
            
            
               (14)Zato bi morale države članice Unije zavzeti stališče, da se butirfentanil doda v Tabelo I Enotne konvencije ZN o mamilih iz leta 1961.
            
            
               (15)Strokovni odbor za odvisnost od drog SZO ocenjuje, da je stopnja tveganja za javno zdravje in družbo, povezana z zlorabo 4-metiletkatinona ali 4-MEC (2-(etilamino)-1-(4-metilfenil)propan-1-on), precejšnja. Njegova koristnost v terapevtske namene ni bila evidentirana. Odbor je priznal, da ima podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se 4-MEC zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 4-MEC uvrsti v Tabelo II Konvencije ZN o psihotropnih substancah iz leta 1971.
            
            
               (16)4-MEC spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. 4-MEC je bil odkrit v devetnajstih državah članicah Unije. Je v prosti prodaji na trgu. Povezan je bil z majhnim številom resnih neželenih dogodkov, vključno s smrtmi.
            
            
               (17)Zato bi morale države članice Unije zavzeti stališče, da se 4-MEC doda v Tabelo II Konvencije ZN o psihotropnih substancah iz leta 1971.
            
            
               (18)Strokovni odbor za odvisnost od drog SZO ocenjuje, da je stopnja tveganja za javno zdravje in družbo, povezana z zlorabo etilona (1-(2H-1,3-benzodioksol-5-il)-2-(etilamino)propan-1-on), precejšnja. Njegova koristnost v terapevtske namene ni bila evidentirana.  Strokovni odbor za odvisnost od drog SZO je priznal, da ima etilon (1-(2H-1,3-benzodioksol-5-il)-2-(etilamino)propan-1-on) podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se etilon zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se etilon uvrsti v Tabelo II Konvencije ZN o psihotropnih substancah iz leta 1971.
            
            
               (19)Etilon spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi. Etilon je bil odkrit v devetnajstih državah članicah EU. Je v prosti prodaji na trgu. Povezan je bil z majhnim številom resnih neželenih dogodkov, vključno s smrtmi.
            
            
               (20)Zato bi morale države članice Unije zavzeti stališče, da se etilon doda v Tabelo II Konvencije ZN o psihotropnih substancah iz leta 1971.
            
            
               (21)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo pentedrona ali α-metilaminovalerofenona (2-(metilamino)-1-fenilpentan-1-on), precejšnja. Njegova koristnost v terapevtske namene ni bila evidentirana. Odbor je priznal, da se podobno zlorablja in ima podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se pentedron zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se pentedron uvrsti v Tabelo II Konvencije ZN o psihotropnih substancah iz leta 1971.
            
            
               (22)Pentedron spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. Pentedron je bil odkrit v osemnajstih državah članicah Unije. Je v prosti prodaji na trgu. Povezan je bil z majhnim številom resnih neželenih dogodkov, vključno s smrtmi.
            
            
               (23)Zato bi morale države članice Unije zavzeti stališče, da se pentedron doda v Tabelo II Konvencije ZN o psihotropnih substancah iz leta 1971.
            
            
               (24)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo etilfenidata ali EPH (etil fenil(piperidin-2-il)acetat), precejšnja. Njegova koristnost v terapevtske namene ni bila evidentirana. Odbor je priznal, da ima podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se etilfenidat zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se etilfenidat uvrsti v Tabelo II Konvencije ZN o psihotropnih substancah iz leta 1971.
            
            
               (25)Etilfenidat spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. Etilfenidat je bil odkrit v trinajstih državah članicah Unije. Je v prosti prodaji na trgu. Povezan je z resnimi neželenimi dogodki, vključno z okužbami mehkega tkiva in smrtnimi primeri. Okužbe mehkega tkiva, povezane z vbrizgavanjem, so bile predmet opozorila, povezanega z javnim zdravjem, ki je bilo objavljeno v sistemu zgodnjega opozarjanja Unije.
            
            
               (26)Zato bi morale države članice Unije zavzeti stališče, da se etilfenidat doda v Tabelo II Konvencije ZN o psihotropnih substancah iz leta 1971.
            
         
         
            
               (27)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo MPA or metiopropamina (N-metil-1-(tiofen-2-il)propan-2-amin), precejšnja. Njegova koristnost v terapevtske namene ni bila evidentirana. Odbor je priznal, da ima podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se metiopropamin zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se metiopropamin uvrsti v Tabelo II Konvencije ZN o psihotropnih substancah iz leta 1971.
            
            
               (28)Metiopropamin spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. MPA je bil odkrit v sedemnajstih državah članicah Unije. Je v prosti prodaji na trgu. Povezan je bil z resnimi neželenimi dogodki, vključno s smrtmi. 
            
            
               (29)Zato bi morale države članice Unije zavzeti stališče, da se metiopropamin doda v Tabelo II Konvencije ZN o psihotropnih substancah iz leta 1971. 
            
            
               (30)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo MDMB-CHMICA (N-{[1-(cikloheksilmetil)-1H-indol-3-il]karbonil}-3-metil-L-valinat), precejšnja. Njegova koristnost v terapevtske namene ni bila evidentirana. Odbor je priznal, da se podobno zlorablja in ima podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se MDMB-CHMICA zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se MDMB-CHMICA uvrsti v Tabelo II Konvencije ZN o psihotropnih substancah iz leta 1971.
            
            
               (31)Po poročilu o oceni tveganja Evropskega centra za spremljanje drog in zasvojenosti z drogami, pripravljenem v skladu z določbami člena 6(2), (3) in (4) Sklepa Sveta 2005/387/PNZ
                  14
                ter predloženem Komisiji in Svetu 28. julija 2016, zaradi velike jakosti MDMB-CHMICA in izredno spremenljivih količin te spojine v „zakonitih drogah“ obstaja veliko tveganje za akutno strupenost. Osem držav članic je poročalo o skupaj 28 smrtnih primerih in 25 akutnih zastrupitvah, povezanih z MDMB-CHMICA. Zato je Komisija 31. avgusta 2016 sprejela predlog za uvedbo nadzornih ukrepov na ravni EU za MDMB-CHMICA
                  15
               . 
            
            
               (32)Zato bi morale države članice Unije zavzeti stališče, da se MDMB-CHMICA doda v Tabelo II Konvencije ZN o psihotropnih substancah iz leta 1971. 
            
            
               (33)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo 5F-APINACA ali 5F-AKB-48 (N-(adamantan-1-il)-1-(5-fluoropentil)-1H-indazol-3-karboksamid), precejšnja. Njegova koristnost v terapevtske namene ni bila evidentirana. Odbor je priznal, da ima podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971. Odbor je sklenil, da obstajajo zadostni dokazi, da se 5F-APINACA zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 5F-APINACA uvrsti v Tabelo II Konvencije ZN o psihotropnih substancah iz leta 1971.
            
            
               (34)5F-APINACA spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. 5F-APINACA je bil odkrit v triindvajsetih državah članicah Unije. Je v prosti prodaji na trgu. Povezan je bil z resnimi neželenimi dogodki, vključno s smrtmi. 
            
            
               (35)Zato bi morale države članice Unije zavzeti stališče, da se 5F-APINACA doda v Tabelo II Konvencije ZN o psihotropnih substancah iz leta 1971.
            
            
               (36)Strokovni odbor za odvisnost od drog SZO meni, da je stopnja tveganja za javno zdravje in družbo, povezana z zlorabo XLR-11 [1-(5-fluoropentil)-1H-indol-3-il](2,2,3,3-tetrametilciklopropil), precejšnja. Njegova koristnost v terapevtske namene ni bila evidentirana. Odbor je priznal, da ima podoben potencial za zlorabo in podobne škodljive učinke kot snovi iz Tabele II Konvencije ZN o psihotropnih substancah iz leta 1971, kot sta JWH-018 in AM-2201. Odbor je sklenil, da obstajajo zadostni dokazi, da se XLR-11 zlorablja ali da je verjetno, da se zlorablja, s čimer povzroča javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se XLR-11 uvrsti v Tabelo II Konvencije ZN o psihotropnih substancah iz leta 1971.
            
            
               (37)XLR-11 spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa Sveta 2005/387/PNZ. XLR-11 je bil odkrit v sedemnajstih državah članicah Unije. Je v prosti prodaji na trgu. Povezan je z majhnim številom resnih neželenih dogodkov, vključno z odkritjem najmanj enega smrtnega primera, in je predmet opozorila, povezanega z javnim zdravjem, ki je bil objavljen v sistemu zgodnjega opozarjanja Unije.
            
            
               (38)Zato bi morale države članice Unije zavzeti stališče, da se XLR-11 doda v Tabelo II Konvencije ZN o psihotropnih substancah iz leta 1971.
            
            
               (39)V skladu s členom 10(4) Protokola št. 36 o prehodni ureditvi, ki je priložen k Pogodbi o Evropski uniji in k Pogodbi o delovanju Evropske unije, se Okvirni sklep 2004/757/PNZ in Sklep Sveta 2005/387/PNZ ne uporabljata več za Združeno kraljestvo od 1. decembra 2014. Združeno kraljestvo torej ne sodeluje pri sprejetju tega sklepa –
            
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki ga v imenu Evropske unije sprejmejo države članice v Komisiji ZN za droge marca 2017, ko je navedeni organ pozvan, naj sprejme sklepe o vključitvi dodatnih snovi v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971 na svojem šestdesetem zasedanju, je v skladu s Prilogo k temu sklepu.
            
            
               Stališče izrazijo države članice, ki so članice Komisije ZN za droge, pri čemer nastopijo skupaj v interesu Unije.
            
            
               Člen 2 
            
            
               Ta sklep je naslovljen na države članice v skladu s Pogodbama.
            
         
         
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Zbirka pogodb Združenih narodov, zvezek 978, št. 14152.
               
               
                  
                     (2)
                  Zbirka pogodb Združenih narodov, zvezek 1019, št. 14956.
               
               
                  
                     (3)
                  Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Slovaška, Španija in Združeno kraljestvo.
               
               
                  
                     (4)
                  Ustna izjava na ponovnem sklicu 59. zasedanja Komisije ZN za droge 2. decembra 2016; glej tudi odlomek poročila 38. srečanja Strokovnega odbora za odvisnost od drog: 
                  
                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf
                  
                  .
               
               
                  
                     (5)
                  UL L 127, 20.5.2005, str. 32.
               
               
                  
                     (6)
                  Predlog sklepa Sveta o uvedbi nadzornih ukrepov za novo psihoaktivno snov MDMB-CHMICA z dne 31. avgusta 2016 (COM(2016) 548 final).
               
               
                  
                     (7)
                  UL L 335, 11.11.2004, str. 8.
               
               
                  
                     (8)
                  Člen 3(7) Konvencije ZN iz leta 1961; člen 2(7) Konvencije ZN iz leta 1971.
               
               
                  
                     (9)
                  Glej Sklep Komisije 2014/858/EU z dne 1. decembra 2014 o uradnem obvestilu Združenega kraljestva Velika Britanija in Severna Irska, da želi sodelovati pri aktih Unije na področju policijskega in pravosodnega sodelovanja v kazenskih zadevah, sprejetih pred začetkom veljavnosti Lizbonske pogodbe, ki niso del schengenskega pravnega reda (UL L 345, 1.12.2014, str. 6). Točki 29 in 33 Seznama aktov Unije s področja policijskega in pravosodnega sodelovanja v kazenskih zadevah, ki so bili sprejeti pred začetkom veljavnosti Lizbonske pogodbe in se od 1. decembra 2014 ne uporabljajo več za Združeno kraljestvo na podlagi drugega stavka člena 10(4) Protokola (št. 36) o prehodni ureditvi (UL C 430, 1.12.2014, str. 17).
               
               
                  
                     (10)
                  Zbirka pogodb Združenih narodov, zvezek 978, št. 14152.
               
               
                  
                     (11)
                  Zbirka pogodb Združenih narodov, zvezek 1019, št. 14956.
               
               
                  
                     (12)
                  Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (13)
                  Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi (UL L 127, 20.5.2005, str. 32).
               
               
                  
                     (14)
                  UL L 127, 20.5.2005, str. 32.
               
               
                  
                     (15)
                  Predlog sklepa Sveta o uvedbi nadzornih ukrepov za novo psihoaktivno snov metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA) (COM(2016) 548 final).
               
            
      
    ---documentbreak--- 
      
         
               EVROPSKA KOMISIJA
            Bruselj, 6.2.2017
            COM(2017) 72 final
            PRILOGA
            k
            predlogu za SKLEP SVETA
            o stališču, ki se sprejme v imenu Evropske unije na šestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               Stališče, ki ga zavzamejo države članice, ki so članice Komisije ZN za droge, pri čemer nastopijo skupaj v interesu Unije, na šestdesetem zasedanju Komisije ZN za droge, ki bo marca 2017 v zvezi s spremembami področja nadzora snovi:
            
            
            
               (1)U-47700 je treba vključiti v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972.
            
            
               (2)Butirfentanil je treba vključiti v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972.
            
            
               (3)4-MEC (4-metiletkatinon) je treba vključiti v Tabelo II Konvencije o psihotropnih substancah iz leta 1971.
            
            
               (4)Etilon je treba vključiti v Tabelo II Konvencije o psihotropnih substancah iz leta 1971.
            
            
               (5)Pentedron (α-metilaminovalerofenon) je treba vključiti v Tabelo II Konvencije o psihotropnih substancah iz leta 1971.
            
            
               (6)Etilfenidat (EPH) je treba vključiti v Tabelo II Konvencije o psihotropnih substancah iz leta 1971.
            
            
               (7)MPA (metiopropamin) je treba vključiti v Tabelo II Konvencije o psihotropnih substancah iz leta 1971.
            
            
               (8)MDMB-CHMICA je treba vključiti v Tabelo II Konvencije o psihotropnih substancah iz leta 1971.
            
            
               (9)5F-APINACA (5F-AKB48) je treba vključiti v Tabelo II Konvencije o psihotropnih substancah iz leta 1971.
            
            
               (10)XLR-11 je treba vključiti v Tabelo II Konvencije o psihotropnih substancah iz leta 1971.